Harry Kalmer bied skryfkursus in Jhb en Pta aan | Netwerk24
Harry Kalmer, bekroonde skrywer, dramaturg en vanjaar se wenner van die Barry Ronge Sunday Times-prys, bied in September en Oktober 'n splinternuwe tweedaagse skryfkursus aan.
Dit word op Saterdag 15 September en Maandag 24 September (Erfenisdag) in Pretoria, en op Saterdag 13 en 20 Oktober in Johannesburg aangebied.
As ervare skrywer en skryfkunsdosent glo hy daar is basiese reëls, gereedskap en vaardighede wat deur almal aangeleer en gebruik kan word om 'n beter skrywer te word.
"Dis 'n praktiese slypskool en jy sal wegstap met 'n nuwe stel 'gereedskap' wat jou beter sal toerus om te skryf," sê Kalmer. "Dis twee dae wat jou gaan motiveer en inspireer om daardie boek waaroor jy al so lank oor droom te begin en te voltooi. Maak nie saak of jy 'n beginner of 'n ervare skrywer is nie. Die nuwe kursus sluit nuwe tegnieke en benaderings in wat ek ontwikkel het sedert ek die kursus in 2010 begin aanbied het en sluit ook sekere elemente uit my langer kursus oor ses weke in."